বাঙালি মুসলমানের মন
বাঙালি মুসলমানের মন বাংলাদেশের অগ্রণী লেখক ও চিন্তাবিদ আহমদ ছফা বিরচিত একটি প্রবন্ধসংকলন। গ্রন্থটি ১৯৮১ খ্রিস্টাব্দে প্রকাশিত হয়। গ্রন্থটিতে সত্তরের দশকে ছফা রচিত নয়টি প্রবন্ধ সংকলিত হয়েছে। গ্রন্থটির নাম প্রবন্ধ "বাঙালি মুসলমানের মন" (১৯৭৬)-এ ছফা বাঙালি মুসলমানের আত্মপরিচয়ের হাজার বছরের বিবর্তন বিশ্লেষণপূর্বক তাদের পশ্চাদগামিতার কারণ অনুসন্ধান করেছেন। আনিসুজ্জামান ও সলিমুল্লাহ খানসহ আরো অনেকে ছফার "বাঙালি মুসলমানের মন" (১৯৮১) প্রবন্ধসংকলনটিকে বাংলা ভাষায় রচিত গত শতাব্দীর সেরা দশ চিন্তার বইয়ের একটি বলে মনে করেন।
রজনী (উপন্যাস)
রজনী সাহিত্যসম্রাট বঙ্কিমচন্দ্র চট্টোপাধ্যায় রচিত একটি উপন্যাস। ১৮৭৫ সালে "বঙ্গদর্শন" পত্রিকায় প্রথম এই উপন্যাস প্রকাশিত হয়। বই আকারে প্রথম প্রকাশিত হয় ১৮৭৭ সালে। ব্রজেন্দ্রনাথ বন্দ্যোপাধ্যায় ও সজনীকান্ত দাসের মতে, ""রজনী" বাংলা ভাষায় প্রথম মনস্তত্ত্ব বিশ্লেষণমূলক উপন্যাস।" বঙ্কিমচন্দ্রের জীবদ্দশায় এই উপন্যাসের তিনটি সংস্করণ প্রকাশিত হয়েছিল। তৃতীয় সংস্করণটি (শেষ সংস্করণ, যেটি উপন্যাসের অধুনা-প্রচলিত পাঠ) প্রকাশিত হয় ১৮৮৭ সালে। ১৮৯৬ সালে "রজনী" উপন্যাসের গুজরাটি অনুবাদ প্রকাশিত হয়। ১৯২৮ সালে উপন্যাসটি ইংরেজিতে অনূদিত হয়।